ইমামগণ (আ.) ও ওলামাদের দৃষ্টিতে গাদীরে খুম    মাকরিযী এ বিষয়টিকে অন্যভাবে বর্ণনা করে এ বিষয়টিকে অন্যখাতে বিভ্রান্ত করার অপচেষ্টা চালিয়েছেন, তিনি বলেন: মোয়েজুদ্দৌলাহ আলী বিন বুওয়াইহর যুগে ইরাকে এ ঈদ সর্বপ্রথম ঘোষণা করা হয় এবং শিয়া এ শাসক ৩৫২ হিজরীতে এ ঈদের উদ্ভাবন ঘটান।    কিন্তু মাকরিযী এহেন মন্তব্য আদৌ সঠিক নয়। কেননা মাসউদির ভাষ্য  অনুযায়ী আলী (আ.) এর শিয়ারা এবং তাঁর সন্তানরা এ দিবসটিকে বিশেষ সম্মানের সাথে উদযাপন করতেন। মাসউদি ৩৪৬ হিজরিতে -অর্থাৎ মাকরিযী যে সনে এ বিষয়টির উদ্ভব হয়েছে বলে দাবী করেছেন তা হতে ৬ বছর পূর্বে- ইন্তেকাল করেন।    তৃতীয় শতাব্দির প্রখ্যাত মনীষী ফুরাত বিন ইবরাহিম ইমাম জাফার সাদিক (আ.) হতে একটি হাদীস বর্ণনা করেছেন। যে হাদীসটি তিনি (আ.) তাঁর পূর্বপুরুষগণ হতে বর্ণনা করেন: আল্লাহর রাসূল (স.) বলেছেন:    یوم غدیر خم أفضل أعیاد أمتی    অনুবাদ: গাদীরে খুমের ঈদ (ঈদে গাদীর) আমার উম্মতের  ঈদসমূহের মধ্য হতে সর্বোত্তম ঈদ।    ইমাম আলী (আ.) একদা -যেদিন গাদীর দিবস তথা ১৮ই জিলহজ্ব ছিল শুক্রবার- জনগণের উদ্দেশ্যে খোতবাদানকালে তাঁর খোতবার একাংশে বলেন:    ان الله عزوجل جمع لکم معشر المؤمنین فى هذا الیوم عیدین عظیمین کبیرین ...    অনুবাদ: মহান আল্লাহ, আজ তোমারা মুমিনদের জন্য একদিনে দুটি বৃহৎ ও মহান ঈদকে একত্রিত করেছেন।    হযরত আমিরুল মুমিনীন এ দীর্ঘ খোতবায় এ দিবসে ঈদের দিনের উপযুক্ত কাজ আঞ্জাম ও আনন্দিত থাকার প্রতি আহ্বানা জানিয়েছেন। বিস্তারিত জানার জন্য ইমাম (আ.)  উক্ত খোতবার প্রতি রুজ্জু করুন।